Ekainaren 3a

Unión del Pueblo Navarro talde parlamentarioari atxikitako foru parlamentari Miguel Bujanda Cirauqui jaunak idatziz erantzuteko galdera egin dio (11-24/PES-00230) Nafarroako Gobernuko Eskubide Sozialetako, Ekonomia Sozialeko eta Enpleguko kontseilariari, eta honako informazio hau eskatzen dio:

* Espainiako Gobernuaren akats baten ondorioz, COVIDa dela-eta jaso zituzten funts galdurako laguntzak itzuli behar dizkiote Gizarte Segurantzari hainbat langile autonomok. Nafarroako Gobernuak ba al daki zenbat langile autonomori eragin dion akats horrek?
* Zenbat milioi euro uste du itzuli beharko dituztela langile autonomo nafarrek hori dela-eta?

Hona Nafarroako Gobernuko Eskubide Sozialetako, Ekonomia Sozialeko eta Enpleguko kontseilariak horri buruz ematen duen informazioa:

COVID-19aren inpaktu sozial eta ekonomikoari aurre egiteko urgentziazko ezohiko neurriei buruzko martxoaren 17ko 8/2020 Errege Lege-dekretuaren 17. artikuluak jarduera uzteagatiko aparteko prestazio bat ezarri zuen alarma-egoera ezarri izanak ukitutako langile autonomoen zenbait kolektiborentzat.

Artikulu horren 7. atalean xedatzen zen Gizarte Segurantzaren laguntzaile diren mutualitateei zegokiela prestazio hori kudeatzea. Hori horrela, interesdunek entitate horietan aurkeztu zituzten eskabideak, eta entitateek behin-behineko ebazpenak eman zituzten, eta eskatutako prestazioa jasotzeko eskubidea aitortu zuten hala zegokionean.

Behin alarma-egoera bukatutakoan, mutualitateak behin-behineko ebazpenak berraztertzen hasi ziren, onuradunentzat ezarritako eskakizunak betetzen ote ziren aztertzeko, eta bidegabeki jasotako zenbatekoak erreklamatzeko izapideak hasi zituzten, 17. artikuluan xedatutakoarekin bat.

Hortaz, Nafarroako Gobernuak ezin ditu eskatutako datuak eman, mutualitateek dutelako informazio hori, inork izatekotan.

Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko ekainaren 3an.

Eskubide Sozialetako, Ekonomia Sozialeko eta Enpleguko kontseilaria: María Carmen Maeztu Villafranca